I Knuthenborg Safaripark kan du hygge dig med søde små geder eller kigge lige ned i øjnene på tigerhannen, der - hvis han fik muligheden - ikke ville tøve med at sætte tænderne i dig.

De sødeste gedekid og de farligste tigre. TV 2/Bornholm er taget til Knuthenborg Safaripark som del af et sommerprojekt mellem TV 2-regionerne. Mange danskere ventes igen i år at feriere i Danmark, og hvad skal de så opleve? TV2 Øst har guidet journalist William Husted og fotograf Kristian Vang fra TV 2/Bornholm rundt i det sjællandske sommerland i fire forskellige kategorier - og når det handler om at finde noget til børnene, er turen selvfølgelig gået til Knuthenborg Safaripark på det smukke gamle gods Knuthenborg på Lollands nordlige kyst. Her kan opleve dejlige dyreunger helt tæt på - eller tage turen på en træbro, fem meter over jorden, og fra højden betragte dyrene i tigerskoven. Hvis man kan finde dem... - Hvis du faldt ned til ham, siger Rebekka Fagerlund, kommunikationsmedarbejder i Knuthenborg Safaripark, da vi endelig har fundet den to år gamle tigerhan fra Holland: - Så ville han gå efter din strube. Modsat løverne, som ville lege lidt med dig og måske give dig et kvarters tid, så ville han slå dig ihjel lige med det samme, fortæller Rebekka Fagerlund. Turen til Knuthenborg byder på overnatning midt i parken - med udsigt til de elefanter, der tidligere har givet dem som cirkusdyr. Safariparken giver en lille smagsprøve på verdens vilde dyreliv midt i vores alle sammens fredelige Danmark.